ANALIZA ANUALĂ EFECTUATĂ DE COMISIE

a rapoartelor anuale de activitate ale statelor membre privind creditele la export în sensul Regulamentului (UE) nr. 1233/2011

1. Introducere

Regulamentul (UE) nr. 1233/2011 al Parlamentului European și al Consiliului din 16 noiembrie 2011 privind aplicarea anumitor orientări în domeniul creditelor la export care beneficiază de susținere oficială prevede, în anexa I, că statele membre pun la dispoziția Comisiei un raport anual de activitate privind programele agențiilor naționale de creditare a exportului („ACE”) și că, pe baza examinării rapoartelor furnizate de statele membre, Comisia redactează o analiză anuală pentru Parlamentul European.

Prezenta analiză anuală vizează anul calendaristic 2014. În ceea ce privește domeniul de aplicare a prezentului exercițiu, acesta vizează activitățile de credit la export în sensul Regulamentului (UE) nr. 1233/2011, și anume, tranzacțiile „pe termen mediu și lung” cu o perioadă de rambursare mai mare sau egală cu 2 ani. Tranzacțiile omise în analiză sunt tranzacții de credit la export pe termen scurt și tranzacții desfășurate de anumite ACE în afara domeniului creditelor la export (cum ar fi asigurarea investițiilor). De asemenea, trebuie menționat că, în cazul unor state membre, funcția agenției de creditare a exportului („ACE”) este îndeplinită de către o companie de asigurări care își desfășoară activitatea în temeiul unui mandat public. În astfel de cazuri, gestionarea programului public de credit la export este strict separată de activitățile din sectorul privat (bineînțeles, acestea din urmă nu sunt cuprinse în sfera prezentei analize).

Comisia a luat la cunoștință rezoluția adoptată la 2 iulie 2013 de Parlamentul European cu privire la primul exercițiu de raportare în temeiul Regulamentului (UE) nr. 1233/2011.

Astfel cum s-a menționat în rapoarte anterioare, având în vedere recomandările conținute în respectiva rezoluție, cum ar fi recomandarea către Grupul de lucru al Consiliului privind creditele la export și către Comisie de a se consulta cu Serviciul European de Acțiune Externă cu privire la dezvoltarea în continuare a metodologiei de raportare, Comisia a atras, de asemenea, atenția statelor membre asupra rezoluției respective în vederea viitoarelor exerciții de raportare.

2. Rapoarte anuale de activitate primite în anul calendaristic 2014

Analiza anuală pentru 2014 se bazează pe rapoartele anuale de activitate transmise de 21 de state membre. Comisia a primit rapoarte de la: Austria, Belgia, Bulgaria, Republica Cehă, Danemarca, Finlanda, Franța, Germania, Ungaria, Italia, Luxemburg, Țările de Jos, Polonia, Portugalia, Croația, România, Slovenia, Slovacia, Spania, Suedia și Regatul Unit.

Celelalte șapte state membre - Cipru, Estonia, Grecia, Irlanda, Letonia, Lituania și Malta - nu au derulat în decursul anului de raportare programe active de credite la export în sensul Regulamentului (UE) nr. 1233/2011.

3. Analiza rapoartelor anuale de activitate

(a) Informații generale și financiare

Cadrul de reglementare aplicabil [Regulamentul (UE) nr. 1233/2011] stabilește normele privind programele și tranzacțiile de credit la export. Deși majoritatea guvernelor europene au instituit o ACE, domeniul de aplicare și tipul de programe de credit oferite, precum și structurile organizatorice ale ACE diferă între statele membre.

ACE este fie un departament guvernamental sau o agenție, fie o companie de asigurări care îndeplinește această funcție în temeiul unui mandat public și sub supravegherea guvernului. În anumite state membre, în care, în plus față de garanții, se oferă susținere oficială sub forma unei susțineri de tip rată a dobânzii, au fost constituite două organizații separate. În alte state membre, cele două componente ale susținerii creditelor la export sunt gestionate de aceeași organizație.

În 2014, 21 de state membre ale UE au derulat programe de credit la export în sensul Regulamentului (UE) nr. 1233/2011. Programele respective au fost gestionate de un total de 29 de agenții și departamente guvernamentale diferite.

În general, statele membre și-au extins instrumentarul de programe de credite la export în ultimii ani. Cel mai comun tip de susținere a creditelor la export oferite de ACE europene, este cel încadrat la categoria de susținere „garanție pură” (aceasta înseamnă că tranzacția de export în cauză este, în realitate, finanțată printr-un credit oferit de o bancă comercială, pentru care ACE acordă o garanție sau acoperire de tip asigurare). În cursul perioadei de raportare, toate cele 21 de state membre care acordă credite la export în sensul Regulamentului (UE) nr. 1233/2011 au oferit această categorie de susținere.

Majoritatea statelor membre oferă, de asemenea, și alte forme de sprijin incluse în Regulamentul (UE) nr. 1233/2011 și în Acordul OCDE privind creditele la export care beneficiază de susținere oficială, cum ar fi creditarea sau finanțarea directă (situație în care finanțarea este furnizată în mod direct de ACE și nu de o bancă comercială), refinanțarea sau schemele de susținere a ratei de dobândă. De asemenea, mai multe rapoarte anuale de activitate menționează în mod explicit programe de finanțare a proiectelor și de ajutor condiționat.

Este posibil să se realizeze o comparație în mare între dispoziții și utilizarea programelor de credite la export de către statele membre, subliniindu-se principalele diferențe și asemănări. Este totuși mult mai dificil să se realizeze o comparație veritabilă care să reflecte toate aspectele. Termenii și condițiile privind programele de credite la export, chiar și acelea care aparțin aceleiași categorii de programe și sunt gestionate de ACE pe baza aceluiași cadru de reglementare, pot varia între statele membre. În general, un mai mare grad de convergență a evoluat în ultimii ani, în vreme ce Acordul OCDE privind creditele la export care beneficiază de susținere oficială a ajuns să includă o gamă variată de aspecte.

Sub această rezervă, o comparație a expunerilor la risc nominale globale la sfârșitul anului 2014 oferă cel puțin o idee generală cu privire la dimensiunea celor mai mari scheme de credit la export de tip „garanție pură”: